**Zápisnica z výboru SOTS.**

**Výbor bol konaný on line formou cez aplikáciu Skype dňa 12.1.2021 od 14:00 hod.**

**Program:**

On line, kontrola pripojených členov výboru a revízorov

1. otvorenie (Prof. Kokavec)

2. diskusia k správe o činnosti (Prof. Kokavec)

3. správa hlavného odborníka pre ortopédiu (Dr. Švec)

4. hlavný odborník pre detskú ortopédiu quo vadis

5. publikácia Princípy chirurgie V. B - správa (prof. Kokavec)

6. aktuálny situácia na ortopedických pracoviskách počas pandémie COVID 19

7. XL Červeňanského dni 2021 (Dr. Švec), Jesenný kongres SOTS 2021(prof. Kokavec, Doc. Šteňo)

8. plán kongresov na rok 2022, 2023

9. špecializačné skúšky v odbore ortopédia – termíny

10. rôzne, diskusia

**Pripojení (bez titulov):** M. Kokavec, A. Švec, L. Nečas, B. Šteňo, J. Kľoc, R. Totkovič, J. Spiššáková, K. Gottschall, N. Krajcsovics, J. Hudec

Nepripojený: J. Popluhár (nereagoval na e-maily a nie je registrovaný na skype, resp. maily sa vrátili ako nedoručiteľné).

**Ad 1.:** Prof. Kokavec privítal výbor SOTS na online zasadnutí a zaželal členom veľa zdravia šťastia a úspechov v náročnom pandemickom období. Poďakoval Dr. Švecovi za organizáciu pripojenia členov výboru SOTS, ktorý bolo v zmysle stanov SOTS potrebné zorganizovať napriek nepriaznivej epidemiologickej situácii.

**Ad 2.:** prof. Kokavec informoval o online Správe o činnosti výboru SOTS, ktorú podal v rámci Jesenného webináru SOTS.  V správe informoval o:

* zrušení a presunutí Národného kongresu SOTS XL CD z 12-13.3 2020 na rok 2021 a zmene Jesenného kongresu 7.-9. 10. 2020 na webinár (v čase ukončenia registrácie bolo prihlásených 10 domácich a 1 zahraničná prednáška a opakovane sa zhoršovala pandémia COVID-19)
* vydaní publikácie Princípy Chirurgie
* špecializačných skúškach, forme a termínoch
* úmrtí prim. Spiššáka, a prof. Čecha

**Ad 3:** správa o činnosti hlavného odborníka MZSR pre odbor ortopédia.

Dr. Švec informoval výbor o jednaní s MZ ohľadne vyhlášky jednodňovej zdravotnej starostlivosti. Poďakoval sa Dr. Totkovičovi, ktorý za SOTS spracoval katalóg ortopedických výkonov. Ako hlavný odborník Dr. Švec namietal zaradenie niektorých čisto ortopedických výkonov aj pre odbor úrazová chirurgia (napríklad resekcie nádorov pohybového aparátu, rekonštrukčné operácie prednej nohy a podobne). Ďalšie aktivity boli zamerané na riešenie najmä sťažností pacientov na nesprávne poskytnutú zdravotnú starostlivosť v odbore ortopédia.

Dr. Švec informoval aj o činnosti pracovnej skupiny kategorizačnej komisie pre ortopédiu a traumatológiu.

Dr. Švec ako pokladník SOTS v krátkosti informoval aj o finančnej situácii spoločnosti, ktorá je dobrá. V súčasnosti (k 31.12.2020) je účtovný zostatok na účte SOTS 57824,63 €. Detailná správa bude prezentovaná na členskej schôdzi SOTS v roku 2021. Informoval, že SOTS požiadala o zápis do registra oprávnených právnických osôb na prijímanie 2% podielu zaplatenej dane z príjmu za zdaňovacie obdobie roku 2020.

**Ad 4.:** Prof. Kokavec informoval o abdikácii z postu hlavného odborníka pre pediatrickú ortopédiu v súvislosti s odvolaním celého vedenia NUDCH. Informoval o stretnutí s ministrom zdravotníctva SR MUDr. Marekom Krajčím, ktoré sa nieslo v duchu slušnosti, galantnosti a snahy o porozumenie. Prof. Kokavec informoval ministra zdravotníctva o zastavení akreditácie subšpecializačného odboru pediatrická ortopédia a o opakovaných stretnutiach na sekcii zdravia MZ SR spolu s hlavnými odborníkmi MZ SR pre ortopédiu. Tu bolo dohodnuté, že hlavný odborník pre ortopédiu pokrýva v plnej mierne aj problematiku detskej ortopédie (rokovania za MZ SR viedol MUDr. Mikloši a dokumentácia z rokovaní je uložená na Sekcii zdravia MZ SR). V decembri 2020 bol prof. Kokavec informovaný prim. Popluhárom o jeho vymenovaní za hlavného odborníka MZ SR v odbore pediatrická ortopédia. Návrh podala pediatrická spoločnosť SLS na vyžiadanie MZ, pričom SOTS o nomináciu požiadaná vôbec nebola.

Výbor SOTS nerozumie nominácii MUDr. Popluhára na tento post pediatrickou spoločnosťou, jeho odbornosť ale nespochybňuje.

**Výbor SOTS odmieta zasahovanie cudzej odbornej spoločnosti do kompetencii SOTS. Navrhuje zrušenie postu hlavného odborníka pre pediatrickú ortopédiu – tak ako to bolo prezentované ministrovi zdravotníctva pri osobnom stretnutí prof. Kokavcom (predsedom výboru SOTS) a ponechanie kompetencii pre detskú ortopédiu na hlavného odborníka pre ortopédiu. Detská ortopédia je neoddeliteľnou súčasťou odboru ortopédia, tak ako aj v okolitých krajinách (napr. Českej republike). Vyplýva to aj z koncepcie odboru ortopédia, ktorú MZ vydalo v roku 2006. O tomto vyjadrení výbor SOTS hlasoval. 10 členov bola za, nikto nebol proti.**

Prof. Kokavec bol poverený informovať o tejto skutočnosti ministra zdravotníctva SR ako aj prim. Popluhára.

**AD 5.:** prof. Kokavec informoval výbor SOTS o vydaní monografie Princípy chirurgie, kde je editorom spolu s Prof. Šimkom. Publikácia významnou mierou zviditeľňuje odbor ortopédia.

**Ad 6:** výbor SOTS sa venoval situácii na ortopedických pracoviskách v SR: Prof. Kokavec informoval o úspešnom výberovom konaní MUDr Mareka Ozoráka na post primára Ortopedického oddelenia v Nových Zámkoch, ako aj o výmene na poste prednostu Ortopedicko-traumatologickej kliniky v Nitre (nový prednosta doc V. Popelka). Prof. Kokavec informoval, že na pracovisku v Nitre došlo k stavu, kedy personálne pracovisko nemá nikoho, kto by mohol robiť prvoškoliteľa v odbore ortopédia, nakoľko prednosta i primár majú atestáciu v odbore úrazová chirurgia. Prim. Gottschall informoval o situácii v Trenčíne a MUDr. Kľoc o situácii v Poprade a Prešove.

**Ad 7:** Nový termín Národného kongresu – XL Červeňanského dní vybor navrhuje uskutočniť v dňoch 10.-11. 6. 2021 s ponechaním pôvodných hlavných tém kongresu. Miesto konania (hotel) sa pravdepodobne zmení o čom bude organizačný výbor kongresu informovať. Zodpovedný MUDr. Švec, prof. Kokavec.

*(pozn. Dr. Švec: po skončení výboru a preverení dostupnosti je novým záväzným termínom konania Červeňanského dní v roku 2021 17. – 18.6. 2021)*

Nakoľko o jesenný kongres SOTS doteraz neprejavil nikto záujem, výbor SOTS navrhuje uskutočniť plánovaný Jesenný kongres vo Vysokých Tatrách v októbrovom termíne po dohovore s agentúrou Progress – zodpovedný prof. Kokavec, doc. Šteňo.

**Ad 8.:** V roku 2022 je plánovaný Národný kongres SOTS venovaný oslave 100. výročia založenia I.ortopedicko – traumatologickej kliniky LFUK a UNB a Jesenný kongres venovaný založeniu Kliniky Ortopédie a traumatológie pohybového ústrojenstva UN a UPJŠ v Košiciach.

**Ad 9.:** Prof. Kokavec informoval že špecializačné skúšky v odbore Ortopedia sa uskutočnili 10. a 11. decembra 2020 prezenčnou formou na I. OTK. Skúšku absolvovalo 14 ortopédov , jeden neuspel. V skúšobnej komisii bol prim. Maresch nahradený prim. Demitrovičom a doc. Vaško nahradený doc. Lackom. Ďalšie špecializačné skúšky sa uskutočnia v termíne 27.-28. 5.2021.

**Ad 10.:**

* Výbor súhlasí s úhradou členského poplatku do SICOT pre 10 členov výboru SOTS ako to bolo v minulosti, aby Slovensko malo v rámci SICOTu aj volebné právo (podmienkou je mať minimálne 10 platiacich členov z jednotlivej krajiny)
* navrhuje udelenie čestného členstva SOTS prim. Legiňovi – návrh bude predostretý na členskej schôdzi SOTS
* Dr. Kľoc sa informoval, kedy začne SAR viesť register aj pre implantáty ramena. Dr. Nečas informoval, že sa pracuje na formulári a pravdepodobne bude fungovať od roku 2021 (bude treba zadať údaje aj retrospektívne)
* Dr. Spiššáková odporúča zriadiť diskusné fórum na stránke SOTS. Prof. Kokavec informoval, že takéto fórum v minulosti fungovalo, ale postupne sa do diskusie zapájali aj nečlenovia SOTS a diskusia sa stala neudržateľnou.

Výbor ukončil prof. Kokavec o 15:50.

Zapísal: A. Švec

Vecne skontroloval: M. Kokavec